b'\n_START_ARTICLE_\nAnhui-kliken\n_START_PARAGRAPH_\nAnhui-kliken (\xe7\x9a\x96\xe7\xb3\xbb; pinyin: W\xc7\x8en X\xc3\xac) var en af flere rivaliserende kliker eller fraktioner, som br\xc3\xb8d ud af Beiyang-klikken under Krigsherre-tiden tidligt i Republikken Kinas historie \xe2\x80\x93 det som ogs\xc3\xa5 kaldes Republikken Kinas fastlandsperiode. Den fik navn efter provinsen Anhui, eftersom mange af dens generaler, blandt dem klikens grundl\xc3\xa6gger Duan Qirui, var f\xc3\xb8dt i Anhui. Man kunne betragte den som en arv fra Anhui-f\xc3\xb8dte Li Hongzhang, som skabte og opbyggede et netv\xc3\xa6rk af officerer under og efter Taipingopr\xc3\xb8ret. Efter som Anhui-kliken organiserede sig p\xc3\xa5 et ret tidligt tidspunkt, var den politisk mere avanceret end sine krigsherre-rivaler._NEWLINE_Med japansk st\xc3\xb8tte og underkuelsen af manchu-restaurationen blev kliken den m\xc3\xa6gtigste i Kina i \xc3\xa5rene fra 1916 til 1920. Den havde et skr\xc3\xb8beligt samvirke med Zhili-kliken og Fengtian-kliken i Beiyang-regeringen. Den gik ind for en fast og h\xc3\xa5rd linje under konstitutionsbeskyttelseskrigen.\n_START_SECTION_\nSv\xc3\xa6kkelsen\n_START_PARAGRAPH_\n4. maj-bev\xc3\xa6gelsen sv\xc3\xa6kkede dens indflydelse og f\xc3\xb8rte med tiden til Zhili-Anhui-krigen i 1920, som endte med et overraskende nederlag for Anhui-kliken. Duan fratr\xc3\xa5dte, og kliken var uden en national leder i fire \xc3\xa5r, mens alle de provinser, som den havde kontrolleret, gradvis frem til sommeren 1924 blev overtaget af Zhili-klikken. Shandong skilte sig ud, eftersom Zhili-kliken udn\xc3\xa6vnte en Anhui-general i 1923 p\xc3\xa5 den betingelse, at han holdt sig neutral; dette hang sammen med Shandongproblemet._NEWLINE_Zheng Shiqi ledede s\xc3\xa5 Anhui-kliken til 1925, da ledelsen efter aftale med Duan blev overf\xc3\xb8rt til Fengtians Zhang Zong-chang. Efter Beijing-kuppet hentede Feng Yuxiang og Zhang Zuo-lin Duan frem som leder af en provisorisk regering. Eftersom han ikke havde nogen v\xc3\xa6sentlig milit\xc3\xa6rmagt i ryggen, spillede han og hans f\xc3\xa5 tilbagev\xc3\xa6rende st\xc3\xb8tter Feng og Zhang ud mod hinanden. Men de fjernede ham s\xc3\xa5 fra magten, og hans sidste tilh\xc3\xa6ngere sluttede sig til Fengtian-kliken.\n_START_SECTION_\nAnfu-klubben\n_START_PARAGRAPH_\nAnhui-kliken havde ogs\xc3\xa5 en politisk afdeling, som var kendt som Anfu-klubben (navnet betyder Fred og Lykke-klubben, og var samtidig et ordspil p\xc3\xa5 provinsnavnene Anhui og Fujian). Her deltog politikere, som satsede p\xc3\xa5, at Duan ville ende som den dominerende. Klubben blev dannet den 7. marts 1918 af Xu Shuzheng og Wang Yitang; den stillede op til valg for Republikken Kinas nordlige forsamling og endte med at f\xc3\xa5 tre fjerdedele af taburetterne, for det meste fordi Anhui-krigsherrerne k\xc3\xb8bte stemmerne. Det blev et disciplineret politisk parti, som fremmede Duans interesser gennem lovgivningen. For eksempel valgte de deres eget partimedlem Xu Shichang til republikkens pr\xc3\xa6sident._NEWLINE_Klubben blev opl\xc3\xb8st efter Zhili-Anhui-krigen, da forsamlingen blev nedlagt.'